ปัจจัยความเสี่ยง

  1) ความเสี่ยงจากการแข่งขันของผู้ผลิตรายใหม่

เนื่องจากในปัจจุบัน
ได้มีกลุ่มผู้ประกอบการรายใหม่ที่มีความสัมพันธ์หรือเกี่ยวข้องกับบริษัทรถยนต์ได้เข้ามาตั้งโรงงานผลิตสินค้า
รวมถึงการแข่งขันของผู้ผลิตในต่างประเทศที่นำเข้ามาในประเทศ ซึ่งจากนโยบายการลดภาษีของ
AFTA และจากการเจรจาทวิภาคีเกี่ยวกับ AFTA กับประเทศต่างๆ โดยเฉพาะกับประเทศจีน
ซึ่งจะทำให้ภาวะการแข่งขันมีความรุนแรงขึ้น แต่เนื่องจากความได้เปรียบของบริษัทในด้านชื่อเสียง
ประสบการณ์ ต้นทุน ความสามารถในการตอบสนองความต้องการของลูกค้า
ได้อย่างรวดเร็วและเป็นที่พึงพอใจ รวมทั้งความสัมพันธ์ที่ดีกับลูกค้ามาเป็นเวลานาน
ทำให้การแข่งขันจากผู้ผลิตรายใหม่และผู้นำเข้าไม่มีผลต่อการดำเนินงานเดิมของบริษัทมากนักและโอกาสที่รายใหม่จะเข้ามาในตลาดนี้ค่อนข้างน้อย

  2) ความเสี่ยงจากยอดขายรถยนต์ที่เป็นลูกค้าของบริษัท

ลูกค้าที่เป็นโรงงานประกอบรถยนต์ รวมทั้งรถยนต์นำเข้า ของบริษัทฯ โดยมากจะเป็นรถยุโรป
ซึ่งรถยุโรปโดยมากจะเป็นรถยนต์หรูหรา มีราคาแพง ถ้าในช่วงภาวะเศรษฐกิจไม่ดี
ยอดขายรถยุโรป จะลดลงซึ่งมีผลทำให้ยอดขายของบริษัทฯ ลดลงตามไปด้วย
ซึ่งเกิดอยู่ในภาวะปัจจุบัน อย่างไรก็ดี บริษัทฯ ได้พยายามหาตลาดด้านอื่นทดแทน เช่น
เครื่องปรับอากาศในอาคาร และการขายต่างประเทศ เป็นต้น

  3) ความเสี่ยงเกี่ยวกับราคาวัตถุดิบ

วัตถุดิบหลักของโรงงานผลิตสินค้าประเภทเครื่องทำความเย็น คือท่อทองแดงและอลูมิเนียม
โดยที่โลหะทั้งคู่เป็นสินค้าโภคภัณฑ์ (Commodity) ซึ่งจะมีการเปลี่ยนแปลงด้านราคาอยู่ตลอดเวลา
ยากแก่การประมาณการ และผู้ขายมักจะปรับราคาขายเมื่อโลหะทั้งสองมีราคาสูงขึ้น สำหรับบริษัทฯ
ซึ่งมีการใช้ท่อทองแดงและอลูมิเนียมประมาณร้อยละ 40 ของต้นทุนการผลิต
จึงย่อมได้รับผลกระทบหากไม่สามารถผลักภาระต้นทุนที่สูงขึ้นนี้ไปยังลูกค้าของบริษัทฯ
ได้โดยเฉพาะปัจจุบันบริษัทฯ มีกำไรขั้นต้นค่อนข้างต่ำอยู่แล้ว คือประมาณร้อยละ 10
ของราคาขายเท่านั้น

อย่างไรก็ตาม ที่ผ่านมาบริษัทฯ ป้องกันความเสี่ยงด้านการผันผวนของราคาวัตถุดิบได้ในระดับหนึ่ง
ทั้งนี้เนื่องจากการที่บริษัทฯ อยู่ในธุรกิจนี้มานานและติดต่อซื้อขายประจำกับผู้ขายวัตถุดิบเพียงไม่กี่ราย
จึงทำให้สามารถตกลงราคาซื้อขายล่วงหน้าสำหรับช่วงเวลาหนึ่งๆ กันด้วยวาจาได้
ซึ่งในอนาคตหากบริษัทฯ มีการซื้อวัตถุดิบจำนวนมากๆ
การกำหนดราคาซื้อขายล่วงหน้าจึงจะทำในรูปของสัญญา

  4) ความเสี่ยงเกี่ยวกับการพึ่งพิงผู้จัดจำหน่ายวัตถุดิบน้อยราย

ปัจจุบันบริษัทฯ สั่งซื้อท่อทองแดงจากผู้ผลิตในประเทศเพียง 2 ราย
และสั่งซื้ออลูมิเนียมจากผู้ผลิตในประเทศเพียงรายเดียว บริษัทฯ
ตระหนักถึงความเสี่ยงจากการพึ่งพิงผู้จัดจำหน่ายวัตถุดิบน้อยราย โดยบริษัทฯ
ได้มีการหาช่องทางจัดหาวัตถุดิบจากต่างประเทศและมีการสั่งเข้ามาเพื่อทดสอบคุณภาพและทดลองการผลิตเป็นระยะ
แม้ว่าราคาต้นทุนอาจจะยังสูงกว่าการซื้อในประเทศอยู่บ้าง
แต่ก็ยังเป็นช่องทางสำหรับความเสี่ยงที่อาจเกิดขึ้นจากผู้ผลิตรายใหญ่ในประเทศ และบริษัทฯ
ก็ได้รักษาความสัมพันธ์อันดีกับผู้จัดจำหน่ายท่อทองแดงและอลูมิเนียมในประเทศ
เนื่องจากติดต่อทำธุรกิจกันมานานมากกว่า 10 ปี

  5) ความเสี่ยงเกี่ยวกับการเปลี่ยนแปลงการใช้สารให้ความเย็น

ปัจจุบัน รถยนต์รุ่นใหม่ เริ่มหันมาใช้น้ำยา R134 A ที่มีสาร HFCs (Hydrogen Fluorine
Carbon) แทนน้ำยาเก่า คือ R12 ที่มีสาร CFCs (Chlorine Fluorine Carbon)
ซึ่งเป็นสารเคมีที่ทำลายชั้นบรรยากาศของโลก ในส่วนของบริษัทฯ
ได้เตรียมพร้อมสำหรับการเปลี่ยนแปลงไว้แล้ว โดยลูกค้ารถยนต์ยุโรป บริษัทฯ
เปลี่ยนระบบเครื่องปรับอากาศที่จำหน่ายให้แก่โรงงานประกอบรถยนต์เป็นระบบใหม่ที่สามารถรองรับกับน้ำยา
R134A ได้ ส่วนในตลาดทั่วไป บริษัทฯ ก็สามารถพัฒนาจนผลิตภัณฑ์ของบริษัทฯ
สามารถใช้ได้กับทั้งน้ำยา R134A และน้ำยา R12 ได้ โดยชิ้นส่วนบางชิ้นที่บริษัทฯ
ไม่สามารถผลิตได้ บริษัทฯ สามารถหาผู้ผลิตที่สามารถจำหน่ายสินค้าให้แก่บริษัทฯ ได้ทันที

  6) ความเสี่ยงด้านอัตราดอกเบี้ย

บริษัทฯ มีเงินกู้ยืมระยะยาวจากสถาบันการเงินในจำนวนที่มีสาระสำคัญ คือ ณ สิ้นไตรมาสที่ 2 ปี
2548 มีจำนวนเงิน 239.42 ล้านบาท หรือร้อยละ 55.85 ของสินทรัพย์รวม
ซึ่งตามแผนฟื้นฟูกิจการกำหนดให้ในปี 2549 เป็นต้นไป
เงินกู้ดังกล่าวจะมีอัตราดอกเบี้ยแบบลอยตัวตลอดไปจนกว่าจะชำระหมดสิ้นในปี 2556 บริษัทฯ
จึงมีความเสี่ยงในผลการดำเนินงาน
โดยเฉพาะหากเกิดภาวะที่อัตราดอกเบี้ยปรับขึ้นอย่างต่อเนื่องตลอดอายุของเงินกู้

อย่างไรก็ตามในแผนฟื้นฟูที่ได้มีการแก้ไขที่ศาลล้มละลายกลางได้มีคำสั่งเห็นชอบ เมื่อวันที่ 16
พฤษภาคม 2548 นั้น ได้เปิดช่องให้เจ้าหนี้มีสิทธิเลือกที่จะแปลงเงินต้นเป็นหุ้นสามัญของบริษัท
ดังนั้นเจ้าหนี้รายที่มูลหนี้ไม่สูงนัก อาจเลือกที่จะแปลงเป็นหุ้นมากกว่าจะรอรับการชำระซึ่งจะหมดในปี
2556 ถ้าเป็นเช่นนี้ ก็จะเป็นการบรรเทาผลกระทบจากความเสี่ยงนี้ได้บ้าง

  7) ความเสี่ยงด้านอัตราแลกเปลี่ยน

แม้บริษัทฯ จะซื้อวัตถุดิบจากผู้ผลิตหรือผู้จำหน่ายในประเทศเป็นส่วนใหญ่ แต่บริษัทฯ
ยังต้องมีการนำเข้าวัตถุดิบจากต่างประเทศบ้างบางส่วน โดยในปี 2547 มีจำนวนเงิน 16 ล้านบาท
หรือประมาณร้อยละ.15 ของยอดการซื้อวัตถุดิบทั้งปี ดังนั้นบริษัทฯ
จึงอาจมีความเสี่ยงที่จะเกิดการขาดทุนจากอัตราแลกเปลี่ยน

อย่างไรก็ตาม เนื่องจากบริษัทฯ เองมีการส่งสินค้าไปขายยังตลาดต่างประเทศด้วย และตั้งแต่ปี
2545 เป็นต้นมา จะมีมูลค่าส่งออกมากกว่าการนำเข้า ดังนั้นบริษัทฯ
จึงมีเงินสกุลต่างประเทศที่เพียงพอจะชำระค่าวัตถุดิบ และกลับทำให้บริษัทฯ
มีกำไรจากอัตราแลกเปลี่ยนมาโดยตลอด โดยที่มากที่สุดคือในปี 2546 มีกำไร 1.0 ล้านบาท

  8) ความเสี่ยงในการถูกเพิกถอนออกจากตลาดหลักทรัพย์ฯ

บริษัทฯ อยู่ในหมวด REHABCO ของตลาดหลักทรัพย์ฯ มาเกิน 2 ปี ดังนั้น
ตามข้อกำหนดของตลาดหลักทรัพย์ฯ ที่บังคับใช้ปัจจุบัน บริษัทฯ
จึงต้องดำเนินการเพื่อให้พ้นเหตุแห่งการถูกเพิกถอนและยื่นคำขอย้ายกลับสู่หมวดปกติให้ได้ภายในวันที่
27 มีนาคม 2549 โดยหลักเกณฑ์ที่ตลาดหลักทรัพย์ฯ ใช้ในการพิจารณาอนุญาตคำขอมีดังนี้

(1) มีส่วนของผู้ถือหุ้น (ภายหลังปรับปรุงความเห็นผู้สอบบัญชี) มากกว่าศูนย์

(2) มีกําไรสุทธิจากการดําเนินงานในธุรกิจหลัก 3 ไตรมาสติดต่อกัน หรือ 1 ป ก่อนยื่นคําขอ

(3) ปรับโครงสร้างหนี้ได้มากกว่าร้อยละ 75 ของมูลหนี้ทั้งหมดของบริษัท
และในช่วงเวลาที่พิจารณาผลการดําเนินงานตาม (2)
บริษัทสามารถจ่ายชําระหนี้ให้แก่เจ้าหนี้สถาบันการเงินได้ตามกําหนดเวลา

(4)
สามารถแสดงได้ว่าบริษัทจะมีฐานะการเงินและผลการดําเนินงานที่มั่นคงตามสภาพธุรกิจของบริษัทไปอย่างต่อเนื่อง
โดยพิจารณากระแสเงินสดของกิจการประกอบด้วย

บริษัทฯ
พิจารณาแล้วเห็นว่ายังมีความเป็นไปได้ที่จะสามารถดำเนินการให้มีคุณสมบัติตามหลักเกณฑ์ข้างต้น
และด้วยความมุ่งมั่นที่จะคงสถานภาพการเป็นบริษัทจดทะเบียนในตลาดหลักทรัพย์ฯ ต่อไป
ทั้งนี้เพื่อผลประโยชน์ของทุกฝ่ายโดยเฉพาะผู้ถือหุ้นและพนักงาน บริษัทฯ
จึงได้เจรจากับเจ้าหนี้เพื่อขอแก้ไขเพิ่มเติมแผนฟื้นฟู ซึ่งที่ประชุมเจ้าหนี้ได้อนุมัติ
และท้ายที่สุดศาลล้มละลายกลางได้มีคำสั่งเห็นชอบกับแผนที่ได้แก้ไขนั้นเมื่อวันที่ 16 พฤษภาคม 2548
โดยแผนใหม่นี้จะทำให้บริษัทฯ มีโอกาสค่อนข้างมากที่จะบรรลุคุณสมบัติตามเงื่อนไข (1), (3) และ
(4)

ในส่วนของเงื่อนไขตาม (2) เรื่องกำไรสุทธินั้น เนื่องจากในไตรมาสที่ 1 ปี 2548
บริษัทฯมีผลขาดทุนจากการดำเนินงาน 38.47 ล้านบาท และไตรมาสที่ 2
มีกำไรจากการดำเนินงาน 1.77 ล้านบาท
อีกทั้งไม่สามารถคาดการณ์ผลการดำเนินงานในไตรมาสที่ 3 และ 4 ของปี 2548
ได้อย่างแน่ชัดว่าจะมีผลเป็นเช่นไร ดังนั้นบริษัทฯ
จึงยังคงมีความเสี่ยงที่จะถูกเพิกถอนออกจากตลาดหลักทรัพย์ฯ ต่อไป